## Medi Ambient allibera el corriol camanegre afectat pels abocaments del Saler després de la seua recuperació

*** El director general de Medi Natural ha reivindicat “la tasca dels professionals que treballen en estes instal·lacions per a la recuperació de la fauna silvestre autòctona”
* Des de principis d’any fins hui s’han recuperat més de 3.400 exemplars en el Centre de Recuperació de Fauna ‘La Granja’**

La Conselleria de Medi Ambient, Infraestructures i Territori ha alliberat el corriol camanegre afectat pels abocaments del Saler després de la seua recuperació. Es tracta d’un exemplar juvenil de corriol camanegre (*Charadrius alexandrinus*) àmpliament cobert per taques de fuel que va ser ingressat el 16 de juliol en el Centre de Recuperació de Fauna (CRF) ‘La Granja’ del Saler.

El director general de Medi Natural i Animal, Raúl Mérida, s’ha desplaçat fins a la zona de la platja on s’ha retornat l’animal. El director general ha explicat que “el corriol va arribar deshidratat al centre de recuperació, però tenia una bona condició corporal. Inicialment, els professionals del centre van procedir a rehidratar-lo i estabilitzar-lo i posteriorment van retirar el combustible mitjançant successives llavades fins a la recuperació de la funcionalitat del seu plomatge”.

Així mateix, Mérida ha destacat “la tasca dels professionals que treballen en les instal·lacions del Centre de Recuperació de Fauna ‘La Granja’ del Saler en la recuperació de la fauna silvestre autòctona que, des de principis d’any fins hui, ja han arreplegat més de 3.400 exemplars per a la seua recuperació com la d’este corriol camanegre”.

Mérida ha destacat que, davant de successos adversos com este, “cal tindre en compte la cura dels animals que pogueren posar-se i quedar-se apegats al fuel perquè actua com una cola”. Entre les accions que s’han dut a terme, com “la de recuperar-lo, portar-lo al Centre de Recuperació del Saler per a cuidar-lo, està la de tornar-lo a soltar, que és el que hem vingut a fer ací”, ha especificat el director general.

En relació amb com es va actuar davant la notícia de l’abocament a les platges de l’àmbit del Parc Natural de l’Albufera, Raúl Mérida ha manifestat que “durant les primeres hores ja ens trobàvem allí, ja hi havia un dispositiu per part de la Conselleria de Justícia, per part de Medi Ambient i allí vam estar veient els primers treballs”. En este sentit, “qualsevol actuació d’este tipus que ocórrega té una actuació immediata i estem alerta i preparats per a qualsevol cosa que puga ocórrer”, ha afegit.

La Generalitat continua treballant en el seguiment i reforços d’estes poblacions d’animals amb l’objectiu de millorar en la conservació de la biodiversitat de l’Albufera i convertir-la en una de les més importants de la Comunitat Valenciana.

Fecha: 24/07/2024